钦定古今图书集成/明伦汇编/氏族典/第416卷 > 《廖用贤尚友录》 > 庾信
## 钦定古今图书集成/明伦汇编/氏族典/第416卷 > 《廖用贤尚友录》 > 庾信

按《周书庾信传》：“信字子山，南阳新野人也。祖易，齐征
士。父肩吾，梁散骑常侍、中书令。信博览群书，起家湘
东国常侍，转安南府参军。时肩吾为梁太子中庶子，
掌管记。东海徐摛为左卫率，摛子陵及信并为抄撰
学士。父子在东宫，出入禁闼，恩礼莫与比隆。既有盛
才，文并绮艳，故世号为徐庾体焉。累迁尚书度支郎”
中，聘于东魏，还为东宫学士，领建康令。侯景作乱，梁
简文帝命信率宫中文武千馀人，营于朱雀航。及景
至，信以众先退。台城陷，信奔江陵。梁元帝即位，加散
骑常侍，来聘于我，遂留长安。江陵平，拜使持节、抚军
将军。孝闵帝践祚，除司水下大夫，出为弘农郡守，进
爵义城县侯，俄拜洛州刺史。信多识旧章，为政简静，
吏民安之。时陈氏与朝廷通好，南北流寓，各许还其
旧，而王褒及信不遣。寻征为司宗中大夫。信虽位望
通显，常有乡关之思，乃作《哀江南赋》以致其意云。大
象初，以疾去职，卒。子立嗣。